วัดหัวเด่น จังหวัดชัยนาท จัดปีที่ 8 เผาข้าวหลาม 5,000 กระบอก เตรียมแจกชาวบ้านวันขึ้นปีใหม่
วัดหัวเด่น จังหวัดชัยนาท จัดปีที่ 8 เผาข้าวหลาม 5,000 กระบอกเตรียมแจกชาวบ้านวันขึ้นปีใหม่วัดหัวเด่น หมู่ที่ 10 ตำบลบางขุด อำเภอสรรคบุรี จังหวัดชัยนาท จัดประเพณีสืบสานวัฒนธรรมฟื้นฟูประเพณีพิธีเผาข้าวหลามสามัคคี ครั้งที่ 8 ชาวบ้านช่วยกันจัดเตรียมและเผาข้าวหลามเป็นจำนวนมาก ปีนี้เผาจำนวน 5,000 กระบอก พร้อมทำพิธีเจริญพระพุทธมนต์ แล้วแจกจ่ายนักท่องเที่ยวและชาวบ้านเป็นของขวัญปีใหม่ เพื่อรับประทานเป็นสิริมงคลตลอดปี พระครูโกวิทชัยกิจ (วิชัย โกวิโท) เจ้าคณะตำบลบางขุด เจ้าอาวาสวัดหัวเด่น กล่าวว่า ทางวัดตั้งใจอนุรักษ์ประเพณีท้องถิ่นสมัยโบราณ ที่นิยมเผาข้าวหลามในช่วงฤดูหนาว เพื่อให้ญาติโยม ชาวบ้าน ร่วมแรงร่วมใจ สมัครสมานสามัคคี ในหมู่บ้าน ช่วงเทศกาลสังสรรค์ส่งท้ายปีเก่าต้อนรับปีใหม่ ร่วมกันสร้างกุศลผลบุญ ไม่ไปมัวเมาอบายมุข มาช่วยกัน สละทั้งแรงกาย แรงทรัพย์ วัตถุดิบต่างๆ เพื่อนำมาทำเป็นข้าวหลามสามัคคี การฟื้นฟูประเพณีนี้จัดขึ้นครั้งแรกเมื่อปี พ.ศ.2555 ทำจำนวน 2,555 กระบอก และเพิ่มขึ้นเรื่อยๆ จนถึงปัจจุบันจำนวน 5,000 กระบอก โดยเริ่มเผามาตั้งแต่ช่วงค่ำของวันที่ 30 ธันวาคม 2562 ต่อเนื่องไปตลอดทั้งคืน จนถึงบ่ายของวันที่ 31 ธันวาคม 2562 จากนั้นเริ่มพิธีเจริญพระพุทธมนต์พระปริตร และพระสงฆ์ประพรมน้ำพระพุทธมนต์เพื่อความเป็นสิริมงคล เมื่อเสร็จพิธีจึงนำแจกจ่ายผู้ร่วมพิธี และเช้าวันที่ 1 มกราคม 2563 จะนำไปแจกชาวบ้านทุกหลังคาเรือนเพื่อเป็นของขวัญปีใหม่ รับประทานเพื่อเป็นสิริมงคล บางคนถือเคล็ดกินเป็นยาบ้างก็มี ความหมายของการเผาข้าวหลามสามัคคีนั้น เพื่อให้เราได้เผาทุกข์โศกโรคภัย อธิษฐานใส่เข้าไปในกองไฟ ที่เผาข้าวหลาม และเมื่อข้าวหลามสุก ความสนิทสนม กลมเกลียว เหนียวแน่น สมบูรณ์ ความเอร็ดอร่อยจะเกิดขึ้นเปรียบเสมือนถึงความสุขที่จะบังเกิดขึ้นในวันรุ่งขึ้นคือ วันขึ้นปีใหม่